Il-konformità tal-Istati Membri mad-dritt tal-UE: għad hemm xi jsir Ir-Rapport Annwali dwar il-Monitoraġġ tal-Applikazzjoni tad-Dritt tal-UE jagħti ħarsa lejn kif il-Kummissjoni ssorveljat u infurzat id-dritt tal-UE fl-2016[1]. It- Tabella ta' Valutazzjoni tas-Suq Uniku, li wkoll ġiet ippubblikata online llum,turi li filwaqt li l-maġġoranza tal-ostakoli għall-moviment ħieles tal-persuni, tas-servizzi, tal-oġġetti u tal-kapital qegħdin jitneħħew, f'ċerti oqsma s-sitwazzjoni mhux talli mhix tavvanza, imma saħansitra sejra lura. L-applikazzjoni effikaċi tad-dritt tal-UE hija essenzjali biex iċ-ċittadini u n-negozji jkollhom garanzija li jistgħu jgawdu mill-benefiċċji li joffrilhom id-dritt tal-UE. Ħafna drabi, meta joħorġu xi intoppi - humiex fl-ittestjar tal-emissjonijiet mill-karozzi, fil-miżbliet illegali nkella fis-sigurtà u s-sikurezza tat-trasport - ir-raġuni ma tkunx nuqqas ta' leġiżlazzjoni iżda l-fatt li l-Istati Membri ma japplikawx id-dritt tal-UE b'mod korrett u effikaċi. Bl-istess mod, is-Suq Uniku tal-UE jibqa' l-assi l-aktar prezzjuż tal-Ewropa għal miljuni ta' ċittadini u ta' negozji, u l-Kummissjoni Ewropea hija impenjata biex tiżgura, billi tivverifika l-implimentazzjoni tar-regoli tas-Suq Uniku tal-UE, li dawn jibbenefikaw, kuljum, mil-libertà li jgħixu, jaħdmu, jixtru u jinnegozjaw fi 28 Stat Membru. Ir-Rapport Annwali dwar il-Monitoraġġ tal-Applikazzjoni tad-Dritt tal-UE fl-2016 Ir-Rapport Annwali għall-2016 juri żieda konsiderevoli (ta' 21 %) fil-kawżi ta' ksur miftuħa meta mqabbel mas-sena ta' qabel, biex b'hekk intlaħaq l-ogħla livell f'dawn l-aħħar ħames snin (ara t-tabella 1). Dan iwassal għal tħassib għaliex in-nuqqasijiet fl-implimentazzjoni korretta tad-dritt tal-UE iċaħħdu liċ-ċittadini u lin-negozji mid-drittijiet u l-benefiċċji li joffrilhom id-dritt Ewropew. Pereżempju, it-traspożizzjoni sħiħa u l-implimentazzjoni sħiħa tar-regoli tal-UE dwar l-akkwist pubbliku u l-konċessjonijiet huma essenzjali biex ikun eħfef u irħas għall-impriżi żgħar u ta' daqs medju (SMEs) biex iressqu l-offerti għall-kuntratti pubbliċi. Għalhekk il-Kummissjoni tieħu azzjoni soda meta l-ksur tad-dritt tal-UE jfixkel l-objettivi ewlenin tal-politika tal-UE. Pereżempju, il-Kummissjoni tefgħet fil-mira tagħha, b'mod speċifiku, in-nuqqas tal-Istati Membri li jistabbilixxu jew li japplikaw sistemi ta' penali li jiskoraġġixxu lill-manifatturi tal-karozzi milli jiksru l-leġiżlazzjoni dwar l-emissjonijiet mill-karozzi. It-tabella 2 ta' hawn taħt tagħti ħarsa ġenerali lejn is-sitwazzjoni għal kull Stat Membru. Għall-kawżi tat-traspożizzjoni tard, Ċipru u l-Belġju kellhom l-ogħla ammont ta' kawżi miftuħa, filwaqt li l-iċken ammont kien fl-Italja, is-Slovakkja u d-Danimarka. Il-Ġermanja u Spanja kellhom l-ogħla għadd ta' kawżi pendenti għal traspożizzjoni inkorretta u/jew applikazzjoni żbaljata tad-dritt tal-UE, filwaqt li l-Estonja kellha l-aktar ammont baxx ta' kawżi miftuħa s-sena li għaddiet. Is-suq intern, l-industrija, l-intraprenditorija u l-SMEs kif ukoll l-ambjent jibqgħu l-oqsma ta' politika fejn infetħu l-aktar kawżi ta' ksur fl-2016 (ara t-tabella 3). Il-ġlieda kontra t-traspożizzjoni tard tad-direttivi Biex iċ-ċittadini u n-negozji jaħsdu l-benefiċċji tad-dritt tal-UE, huwa kruċjali li l-Istati Membri jittrasponu d-direttivi Ewropej fl-ordni ġuridiku nazzjonali tagħhom skont l-iskadenzi miftiehma. Fl-2016, l-għadd ta' proċeduri ta' ksur ġodda relatati mat-traspożizzjoni tard kważi rdoppja (847 kawża) meta mqabbel mas-sena ta' qabel (543 kawża). Il-Kummissjoni fetħet proċeduri ġodda ta' ksur kontra l-maġġoranza tal-Istati Membri talli naqsu milli jittrasponu d-Direttivi dwar l-akkwist pubbliku u l-konċessjonijiet (id-Direttivi 2014/23/UE, 2014/24/UE u 2014/25/UE) dwar il-prodotti tat-tabakk (id-Direttivi 2014/40/UE; 2014/109/UE) u dwar il-liċenzji tas-sewqan (id-Direttiva 2014/85/UE). Sabiex tiġi ffaċilitata t-traspożizzjoni f'waqtha, il-Kummissjoni kompliet tassisti lill-Istati Membri billi tħejji pjanijiet ta' implimentazzjoni, siti web iddedikati u dokumenti ta' gwida, u billi tiġi skambjata l-aqwa prattika f'laqgħat ta' gruppi ta' esperti. Is-sena l-oħra, il-Kummissjoni rreferiet tliet kawżi quddiem il-Qorti tal-Ġustizzja tal-UE u talbet li jiġu applikati penali finanzjarji: żewġ kawżi kontra l-Lussemburgu[2] u kawża kontra r-Rumanija[3]. It-Tabella ta' Valutazzjoni tas-Suq Uniku 2017 It-Tabella ta' Valutazzjoni tas-Suq Uniku online tagħti stampa preċiża tal-qagħda tal-implimentazzjoni tar-regoli tas-Suq Uniku tal-UE. Din tevalwa kif l-Istati Membri tal-UE japplikaw dawn ir-regoli u tidentifika n-nuqqasijiet fejn il-pajjiżi tal-UE għandhom iżidu l-isforzi tagħhom. Skont il-prestazzjoni tagħhom f'sensiela ta' għodod ta' governanza u ta' oqsma ta' politika fl-2016, l-Istati Membri ngħataw karti ħodor (ogħla mill-medja), sofor (daqs il-medja) u ħomor (taħt il-medja). Il-vleġeġ jindikaw jekk il-prestazzjoni tagħhom marritx għall-aħjar jew għall-agħar (ara t-tabella 4). Minbarra li tivvaluta l-konformità tal-Istati Membri mad-dritt tas-Suq Uniku, it-Tabella ta' Valutazzjoni tevalwa kif dawn jgħinu liċ-ċittadini u lin-negozji permezz ta' diversi għodod tal-UE għall-informazzjoni ġenerali, għas-soluzzjoni tal-problemi u t-tfittix ta' impjieg (il-portal ta' L-Ewropa Tiegħek, Pariri tal-Ewropa Tiegħek, Solvit, EURES). It-Tabella ta' Valutazzjoni tissorvelja wkoll id-disponibbiltà tal-Istati Membri għall-kummerċ u l-investiment u l-isforzi usa' tagħhom biex jinfetħu setturi bħalma huma l-akkwist pubbliku, il-kwalifiki professjonali jew is-servizzi postali. Meta jitqiesu dawn l-oqsma evalwati kollha, l-Awstrija, id-Danimarka, l-Estonja, il-Litwanja, Malta u s-Slovakkja marru l-aħjar. Il-Kummissjoni tirreaġixxi għall-ilmenti taċ-ċittadini Iċ-ċittadini, in-negozji, l-NGOs u l-partijiet ikkonċernati l-oħra jistgħu jirrapportaw suspetti ta' ksur tad-dritt tal-UE permezz ta' formola online aċċessibbli fuq il-portal Europa Drittijietek. Fl-2016, il-maġġoranza tal-ilmenti kienu jikkonċernaw il-ġustizzja u d-drittijiet tal-konsumatur, l-impjiegi, is-Suq Uniku tal-UE, l-industrija u l-SMEs. Bħala parti mill-formola għall-ilmenti, is-SOLVIT jista' jgħin liċ-ċittadini u n-negozji biex isolvu l-problemi tagħhom ma' awtorità pubblika f'pajjiż ieħor tal-UE. L-Isfond Mill-1984 ‘l hawn, wara talba li saret mill-Parlament Ewropew, il-Kummissjoni tippreżenta rapport annwali dwar il-monitoraġġ tal-applikazzjoni tad-dritt tal-UE tul is-sena preċedenti. Il-Parlament Ewropew imbagħad jadotta riżoluzzjoni dwar ir-rapport tal-Kummissjoni. It-Tabella ta' Valutazzjoni tas-Suq Uniku online tiġi ppubblikata kull sena. Din tissorvelja l-prestazzjoni tal-Istati Membri tal-UE f'għadd ta' oqsma ta' politika (l-akkwist pubbliku, il-kwalifiki professjonali, is-servizzi postali, l-integrazzjoni kummerċjali, il-ftuħ tas-suq) u għodod ta' governanza (it-Traspożizzjoni, il-proċeduri ta' ksur u tal-EU Pilot f'oqsma relatati mas-Suq Uniku; EURES, L-Ewropa Tiegħek, Pariri tal-Ewropa Tiegħek, SOLVIT, IMI, e-Certis, oqsma prijoritarji, Ċentri Ewropej tal-Konsumaturi , Netwerk għall-Kooperazzjoni dwar il-Protezzjoni tal-Konsumatur, Sistema ta' Informazzjoni dwar ir-Regolamenti Tekniċi(TRIS). Għal Iktar Informazzjoni a) Rapport Annwali dwar il-Monitoraġġ tal-Applikazzjoni tal-liġi tal-UE fl-2016: - Rapport annwali dwar l-implimentazzjoni fil-livell nazzjonali tad-dritt tal-UE - Skedi informattivi skont il-pajjiż - Skeda informattiva dwar l-UE-28 - On the general EU infringement procedure, see a full MEMO here. b) Tabella ta' Valutazzjoni tas-Suq Uniku (edizzjoni tal-2017): - Tabella ta' valutazzjoni - Skedi informattivi skont il-pajjiż - Ħarsa ġenerali lejn il-prestazzjoni [1] Komunikazzjoni “Id-Dritt tal-UE: Riżultati aħjar permezz ta' applikazzjoni aħjar”, C(2016) 8600, ĠU C 18, 19 ta' Jannar 2017. [2] Il-Kummissjoni vs il-Lussemburgu, C-489/16. Il-Kummissjoni rreferiet lil-Lussemburgu quddiem il-Qorti talli naqas milli jimplimenta b'mod sħiħ id-Direttiva dwar iż-Żona Ferrovjarja Unika Ewropea. Hija pproponiet penali ta' kuljum ta' EUR 8 710; Il-Kummissjoni vs il-Lussemburgu, C-511/16. Il-Kummissjoni rreferiet lil-Lussemburgu quddiem il-Qorti minħabba li naqas milli jimplimenta b'mod sħiħ id-Direttiva 2014/27/UE sabiex jallinjaha mar-Regolament (KE) Nru 1272/2008 dwar il-klassifikazzjoni, l-ittikkettar u l-imballaġġ tas-sustanzi u t-taħlitiet. Hija pproponiet penali ta' kuljum ta' EUR 8 710. [3] Il-Kummissjoni vs ir-Rumanija, C–62/156. Il-Kummissjoni rreferiet lir-Rumanija quddiem il-Qorti talli naqset milli timplimenta b'mod sħiħ id-Direttiva dwar il-kontenut ta' kubrit fil-karburanti għall-użu marittimu. Hija pproponiet penali ta' kuljum ta' EUR 38 042.60. Ir-Rumanija sussegwentement adottat il-miżuri leġiżlattivi neċessarji u għalhekk il-Kummissjoni rtirat din il-kawża minn quddiem il-Qorti tal-Ġustizzja.